Պատումի էությունը մնում է անըմբռնելի, բայց հիմնարարը, ինչն ընկալելի է մինչև ենթագիտակցության աստիճան, յուրացվում է: Ենթագիտակցության խորքը թափանցող պատկերը, գործողությունը կամ ձայնային ելևէջը բնահուն և խաղաղ մուտք են դեպի մարդկային սիրտը: Սրանք չեն քննվում և կասկած չեն հարուցում: Նրանց զորության գաղտնիքն այն է, որ խարսխված են բնության այս կամ այն զարկերակին: Ավելի ուղիղ` երկնային կարգին. նրա` համակարգ ձևավորելու հատկությանը` ներքին պայծառատեսությանն ու դրանով բանելու անխաթար սկզբունքին: